Ioan GANEA-CHRISTU

Născut în Bucureşti pe data de 02 februarie 1956. Absolvent al Institutului Politehnic din Bucureşti, promoţia 1981 şi al Şcolii Populare de Artă – secţia pictură, promoţia 1984; Doctor în ştiinţe inginereşti, specialitatea mecanică din 2009; Consilier proprietate industrială – brevete de invenţie şi membru al Camerei Naţionale a Consilierilor în Proprietate Industrială din România din 2007. Membru în: Societatea Inginerilor Mecanici Agricoli din România – SIMAR din 1992; Fundaţia Culturală „Nipponica” din 1991; Societatea Română de Haiku – SRH din 1993;

Asociaţia Liga Albanezilor din România – ALAR din 2004; Camera Naţională a Consilierilor în Proprietate Industrială din România – CNCPIR din 2007; Societatea Inventatorilor din România – SIR din 2007; Asociaţia Generală a Inginerilor din România – AGIR din 2013; Cercul „Literar ing” şi cercul „Ing epigrama” ale A.G.I.R. din 2013; Fundaţia „Gheorghe Ionescu Şişeşti” din 2015; Asociaţia „Justin Capră” din 2019; Uniunea Ziariştilor Profesionişti din România – U.Z.P.R. din 2021; Clubul epigramiştilor bucureşteni „Cincinat Pavelescu” din 2023.

CV literar ◆ publicaţii în revistele: „Cronos”, „Prietenul albanezului – Miku i shqiptarit”, „Bogdania”, „Gândul anonimului”, „Amprentele sufletului”, ş.a. ◆ Ilustraţii (grafică) la volumul „Tangouri cu de toate… şi Răvaşe desecretizate”, autor Nicu Doftoreanu; Bucureşti, 2020; ◆ Volum de proză scurtă, poezii şi pictură: „Deale mele, de-a valma” – 2010. ◆ Volum de proză, poezie, grafică: „Mica gospodărie”

Învăţământ

Din reformă în reformă

S-a ajuns până la urmă

Că a lua cu 6 bacul

E mai greu ca doctoratul.

Politicienilor scriitori

S-a dus cinstea, s-a dus frica,

Au ajuns la „mititica”

Şi de mult ce au a „scrie”

Toţi se „bat” pe puşcărie!

Caniculă la Mare

Zilele astea au depăşit

Orice record în sine

Şi-n şezlong m-am prăbuşit

Topit … după tine!

Vinul bisericesc

Preotul mi-a zis odată:

Vinul nostru nu te-mbată

Şi să-l bei nu e păcat;

E sfinţit şi … BOTEZAT!

La pensie

Am fost atât de implicat în

meserie,

Ce recomand doar la duşmani;

Dacă ştiam la pensie cum o să fie…

Ieşeam de-acu’ patruj’ de ani!

Mie însumi

Am pierdut mult timp din viaţă

Ca să supravieţuiesc.

Acum viaţa mă învaţă

Să mai şi trăiesc!

Reforme

Ne paşte o altă reformă,

Ideea e absolut nouă:

Se taie ghiozdanu-n două

Iar cornul devine shaormă

Sfat

Eu ţi-o spun de la obraz:

Ţăcănitul se stopează

Chiar şi-n casă – de ai trează

Poanta cu haz de necaz.

De-ale Mării

Sejur în iunie la Mare

Cu ploi torenţiale, fără soare

Aşa de bine m-am distrat…

Numai sub ape m-am bronzat!

Apa plată

Apa noastră de pe-aice…

E „de ploaie”, cum se zice.

Dar mai rău, nici apa plată

Nu e chiar aşa… curată!

La votare

La votare fără milă,

I-am ales, egal, pe toţi

Cât a fost tuş în ştampilă

Ca pe un pachet cu hoţi.

Meseria-i brăţară de aur

Eu pe tocilă-ascut cuțite

Și foarfeci vechi și ponosite;

Ca tocilar sunt priceput…

Doar mintea nu pot s-o ascut!

Hoţ cinstit

Şi acum, cu carantina,

Ca să nu îmi pierd rutina

Şi ca să arăt că-mi pasă

Am furat numai din casă…

Invazie de şezlonguri pe plajă

La mia de turiste

Cu sau fără ţoale

Biete şezlonguri triste,

Cinci mii … şi toate goale.

Să fie cât o fi

La mare concurenţă,

Doctorii nu se dezic;

Primitori din abundenţă

Dar… în plic!

Contents